b'\n_START_ARTICLE_\nZlatko Zahovi\xc4\x87\n_START_SECTION_\n\xc4\x8clanska kariera\n_START_PARAGRAPH_\nNogomet je za\xc4\x8del igrati v mladinskem mo\xc5\xa1tvu NK Maribor, vendar za ta klub ni nikoli zaigral kot \xc4\x8dlan. \xc4\x8clansko kariero je za\xc4\x8del pri mariborskem NK Kovinar, kjer ga je opazil Milko Gjurovski, ki je bil na slo\xc5\xbeenju voja\xc5\xa1kega roka v Mariboru. Gjurovski ga je priporo\xc4\x8dil vodstvu Partizana, kamor je od\xc5\xa1el leta 1989. V sezoni 1990/91 je bil posojen v zrenjaninski Proleter._NEWLINE_Leta 1993 je zaradi tamkaj\xc5\xa1njih vedno bolj negotovih razmer po razpadu Jugoslavije od\xc5\xa1el na Portugalsko in zaigral za klub Vit\xc3\xb3ria Guimar\xc3\xa3es. Leta 1996 je prestopil v sloviti FC Porto in v njegovem dresu do\xc5\xbeivel najbolj zvezdni\xc5\xa1ke trenutke v portugalski ligi in ligi prvakov saj je bil v sezoni 1998/1999 celo najbolj\xc5\xa1i strelec porta in eden od treh najbolj\xc5\xa1ih strelcev tega tekmovanja. V Portu je ostal do leta 1999 in z mo\xc5\xa1tvom osvojil tri naslove portugalskega prvaka, leta 1998 je osvojil tudi portugalski pokal. Leta 1999 je prestopil v pirejski Olympiakos, vendar je klub zaradi nesoglasij s trenerjem hitro zapustil. Leta 2000 je prestopil v Valencio in se z njo \xc5\xa1e v isti sezoni uvrstil v finale lige prvakov, kjer jih je po streljanju enajstmetrovk premagal m\xc3\xbcnchenski Bayern. Med tistimi, ki so izvajali enajstmetrovke, je bil tudi Zahovi\xc4\x87, vendar je njegov sicer dobro merjeni stel vratar Bayerna Oliver Kahn mojstrsko obranil. Tudi v Valenciji je pri\xc5\xa1el v navzkri\xc5\xbeje s trenerjem, tokrat s Hectorjem Cup\xc3\xa9rjem, ki mu je po njegovem mnenju dal premalo prilo\xc5\xbenosti. Zato je leta 2001 zapustil Valencio in se vrnil na Portugalsko. Tokrat k lizbonski Benfici._NEWLINE_V zimskem prestopnem roku januarja 2005 je Zahovi\xc4\x87 prekinil pogodbo z Benfico in se poslovil od igranja nogometa, do sezone 2008/2009, ko je v 1. MNZ Maribor zaigral nekaj tekem pri ekipi Limbu\xc5\xa1 Pekre.\n_START_SECTION_\nReprezentan\xc4\x8dna kariera\n_START_PARAGRAPH_\nDres slovenske reprezentance je prvi\xc4\x8d oblekel 7. novembra 1992 za prijateljsko tekmo proti Cipru. Leta 1999 se je pod taktirko Sre\xc4\x8dka Katanca uvrstil na evropsko prvenstvo 2000 v Belgiji in na Nizozemskem in tam zabil tri od \xc5\xa1tirih slovenskih zadetkov. Po prvenstvu so pri\xc5\xa1la na dan prva nasprotja s selektorjem Katancem, ki pa jih je NZS pometla pod preprogo. Skupaj s slovensko reprezentanco se je uvrstil na svetovno prvenstvo leta 2002 na Japonskem in v Ju\xc5\xbeni Koreji, kjer pa je po prvi tekmi (ki jo je Slovenija s 3:1 izgubila proti \xc5\xa0paniji) dokon\xc4\x8dno po\xc4\x8dilo. Po ostrem besednem dvoboju s Katancem (javnost si je najbolj zapomnila iz konteksta iztrgano izjavo glede namer o nakupu \xc5\xa0marne gore) ga je NZS izklju\xc4\x8dila iz ekipe in poslala domov._NEWLINE_Po svetovnem prvenstvu, ko je Katanec odstopil z mesta selektorja, se je vrnil v izbrano vrsto. Po neuspehu v kvalifikacijah za EURO 2004 je moral z mesta selektorja odstopiti Bojan Pra\xc5\xa1nikar, nasledil pa ga je Branko Oblak, nekdanji selektor mlade slovenske reprezentance. Kmalu je postalo jasno, da \xc5\xbeeli Oblak pomladiti izbrano vrsto. Tako sta iz reprezentance izpadla \xc5\xa1e Zahovi\xc4\x87 in Pavlin, zadnja predstavnika generacije, ki se je uvrstila na EURO 2000.\n_START_SECTION_\nFunkcija \xc5\xa1portnega direktorja\n_START_PARAGRAPH_\nAvgusta 2007 se je vrnil v doma\xc4\x8di Maribor in v najuspe\xc5\xa1nej\xc5\xa1em slovenskem klubu NK Maribor prevzel vlogo \xc5\xa1portnega direktorja._NEWLINE_Po za\xc4\x8detnem skepticizmu in neuspe\xc5\xa1nem poskusu, da bi prvi trener mo\xc5\xa1tva postal Milko Gjurovski, je Zahovi\xc4\x8d na mesto trenerja pripeljal nekdanjega soigralca iz reprezentance Darka Milani\xc4\x8da. V sezoni 2008-09 je NK Maribor spet postal dr\xc5\xbeavni prvak, v naslednji sezoni pa osvojil pokalno lovoriko. V sezoni 2010-11 je Maribor osvojil \xc5\xa1e 9. naslov. V klubu velja Zahovi\xc4\x8d za gradnika teh uspehov in glavnega "krivca" za ponoven vzpon kluba na vrh in uvrstitev v Ligo Evropa. Zaradi tega je izjemno priljubljen pri navija\xc4\x8dih._NEWLINE_Izkazal se je tudi kot uspe\xc5\xa1en pogajalec pri prestopih nogometa\xc5\xa1ev, saj je izpeljal kar nekaj odmevnih prestopov, najbolj izstopa prestop Josipa Ili\xc4\x8di\xc4\x87a in Armina Ba\xc4\x8dinovi\xc4\x8da v Palermo._NEWLINE_Zaradi izpada na novinarski konferenci ga je upravni odbor kluba 19. marca 2018 do nadaljnjega suspendiral z mesta \xc5\xa1portnega direktorja NK Maribor.'